Kažimír, Peter, minister financií SR (2016-11-23):
Ďakujem opäť za slovo. Návrh rozpočtu Exportno–importnej banky Slovenskej republiky na rok 2017 sa predkladá na schválenie Národnej rade Slovenskej republiky v zmysle § 31 zákona č. 80/1997 Z. z. o Exportno-importnej banke Slovenskej republiky v znení neskorších predpisov. Návrh rozpočtu EXIMBANKY na rok 2017 je založený na predpoklade zintenzívnenia obchodných aktivít s dôrazom na zlepšenie vlastného hospodárenia. Predpokladá sa, že nárast bankových a poisťovacích činností bude pozitívne ovplyvňovať projektovanú výšku čistých výnosov z obchodných činností, čo pri súčasnej optimalizácii výšky prevádzkových nákladov a nákladov na krytie rizík bude znamenať zlepšenie výsledku hospodárenia za budúci rok. Ťažiskom bankových činností EXIMBANKY v budúcom roku bude naďalej priame financovanie úverov pri stagnácii refinancovania a tiež poskytovanie širokej škály záručných modulov. (Reakcia z pléna.) Ďakujem. V súlade so schválenou stratégiou EXIMBANKY na roky 2014 až 2020 sa zintenzívni podpora klientov zo segmentu malých a stredných podnikov, ktorí majú perspektívu uplatniť sa na medzinárodnom trhu. Návrh rozpočtu predpokladá, že k ultimu roku 2017 čistá majetková angažovanosť z financovania úverov... (krátka pauza), prepáčte, dosiahne výšku 282 mil. eur a záručná angažovanosť 105 mil. eur. V roku 2017 sa podobne ako v predchádzajúcom roku očakáva nárast dlhodobých úverov na financovanie nákupu technológie a úverov na investície. Vyšší dopyt sa očakáva aj po pred exportnom financovaní do dvoch rokov. EXIMBANKA sa v oblasti poistenia v budúcom roku zameria na poistenie neobchodovateľných rizík s prioritou podpory projektov strednodobého a dlhodobého charakteru na rizikovejšie teritóriá. Taktiež sa plánu je realizácia aktívneho zaistenia partnerských exportných úverových agentúr EXIMBANKOU u strednodobých a dlhodobých projektov. Celková hrubá poistná angažovanosť z upísaných obchodovateľných aj neobchodovateľných rizík sa ku koncu budúceho roku predpokladá na úrovni 700 mil. eur. Z pohľadu teritoriálnej orientácie bude činnosť EXIMBANKY popri zachovaní súčasnej podpory exportu na trhy Európskej únie zameraná na rizikovejšie teritóriá. Medzi krajiny prednostného záujmu patria Kuba, Irán, krajiny Balkánu, Ruská federácia a Ukrajina a v rámci poistenia neobchodovateľných rizík bude podpora exportu smerovať tiež do Azerbajdžanu, Bieloruska, Kirgizska a krajín strednej Ázie. Z hľadiska komoditnej štruktúry ide hlavne o vývozcov z oblasti energetiky, ľahkého a stredného strojárenstva, chemického a hutníckeho priemyslu. Produktová orientácia bude vo väčšej miere zameraná na dlhodobejšie financovanie s dôrazom na podporu exportu v oblasti priameho financovania a tiež v oblasti poistenia neobchodovateľného rizika. V ekonomickej oblasti bude v budúcom roku hlavnou úlohou EXIMBANKY dosiahnuť vyrovnané hospodárenie. Nárast a zefektívnenie obchodných aktivít sa pozitívne odrazí vo výnosoch aj napriek pretrvávajúcemu poklesu úrokových sadzieb na medzibankovom trhu. Z obchodných aktivít sa predpokladá dosiahnutie čistých výnosov po zohľadnení vplyvu rezerv a opravných položiek vo výške viac ako 9 mil. eur. Z rozpočtovanej výšky výnosov a nákladov za budúci rok EXIMBANKA plánuje dosiahnuť zisk po zdanení vo výške 375-tisíc, 375-tisíc eur. Súčasťou rozdelenia disponibilného zisku bude v súlade so zákonom o EXIMBANKE aj návrh na odvod do štátneho rozpočtu. Splnenie zámerov rozpočtu EXIMBANKY na budúci rok je vo významnej miere podmienené aj výsledkami, ktoré budú dosiahnuté v tomto roku. Zároveň existujú aj externé riziká, ktoré EXIMBANKA nedokáže ovplyvniť. Takýmito rizikami splnenia zámerov obchodného plánu a rozpočtu na rok 2017 sú napríklad ekonomická stabilita Európskej únie, eurozóny, ktorá by mohla mať priame alebo nepriame dopady na slovenských vývozcov, a tak aj činnosť banky. Rizikom je pokles zahraničného dopytu ovplyvnený aj odchodom Veľkej Británie z Európskej únie a negatívny vplyv v rusko-ukrajinskej krízy na rozsah a kvalitu obchodných prípadov EXIMBANKY. Vláda sa zaoberala návrhom rozpočtu Exportno-importnej banky Slovenskej republiky a schválila ho 5. októbra tohto roku svojím uznesením. Ďakujem.